b'\n_START_ARTICLE_\nKazimieras Kavaliauskas\n_START_PARAGRAPH_\nKazimieras Kavaliauskas (1903 m. vasario 14 d. Yorkshire, Anglija \xe2\x80\x93 1969 m. rugpj\xc5\xab\xc4\x8dio 8 d. Sidn\xc4\x97juje, Australija), pedagogas, vargonininkas ir chorvedys.\n_START_SECTION_\nBiografija\n_START_PARAGRAPH_\nAugo muzikalioje \xc5\xa1eimoje. Prie\xc5\xa1 Pirm\xc4\x85j\xc4\xaf pasaulin\xc4\xaf kar\xc4\x85 su t\xc4\x97vais gr\xc4\xaf\xc5\xbeo \xc4\xaf Lietuv\xc4\x85. 1925 m. baig\xc4\x97 Marijampol\xc4\x97s mokytoj\xc5\xb3 seminarij\xc4\x85, kur pas J. Bendori\xc5\xb3 ir Braun\xc4\x85 mok\xc4\x97si muzikos, vadovavo Marijampol\xc4\x97s ateitinink\xc5\xb3 ir pavasarinink\xc5\xb3 chorams. 1925\xe2\x80\x931928 m. Klaip\xc4\x97dos muzikos mokykloje studijavo dainavim\xc4\x85 ir kompozicij\xc4\x85, kartu mokytojavo Kretingoje, Pag\xc4\x97giuose, vadovavo moksleivi\xc5\xb3 ir ba\xc5\xbenytiniams chorams, dalyvavo 1927 m. Klaip\xc4\x97dos kra\xc5\xa1to dain\xc5\xb3 \xc5\xa1vent\xc4\x97je ir buvo jos dirigentas. 1928\xe2\x80\x931932 m. studijavo Vytauto Did\xc5\xbeiojo universiteto Matematikos-gamtos fakultete. 1933 m. v\xc4\x97l gr\xc4\xaf\xc5\xbeo \xc4\xaf Pag\xc4\x97gius, vadovavo ba\xc5\xbeny\xc4\x8dios chorui, buvo gimnazijos direktoriaus pavaduotojas ir mokytojas. 1939\xe2\x80\x931944 m. Marijampol\xc4\x97s Rygi\xc5\xa1ki\xc5\xb3 Jono gimnazijos pedagogas ir vicedirektorius, aktyvus miesto muzikinio gyvenimo organizatorius. 1944 m. pasitrauk\xc4\x99s \xc4\xaf Vokietij\xc4\x85, sub\xc5\xabr\xc4\x97 ir mok\xc4\x97 Ucht\xc4\x97s lietuvi\xc5\xb3 stovyklos chor\xc4\x85, buvo lietuvi\xc5\xb3 gimnazijos direktorius. Emigrav\xc4\x99s \xc4\xaf Australij\xc4\x85, nuo 1957 m. iki mirties vadovavo Sidn\xc4\x97jaus lietuvi\xc5\xb3 chorui \xe2\x80\x9eDaina\xe2\x80\x9c. 1958 m. pamaldose Vasario 16-osios garbei pirm\xc4\x85 kart\xc4\x85 atliko G. Zanglo \xe2\x80\x9e\xc5\xa0v. Liudviko Mi\xc5\xa1ias\xe2\x80\x9c St. Mary\xe2\x80\x99s katedroje. 1958 m. lapkri\xc4\x8dio 25 d. \xe2\x80\x9eDaina\xe2\x80\x9c koncertavo Police Boys Club sal\xc4\x97je Newtowne. Dainavo per televizij\xc4\x85, kariuomen\xc4\x97s \xc4\xafgulai, gimnazijoje, giedojo ba\xc5\xbeny\xc4\x8diose, koncertavo su est\xc5\xb3 ir latvi\xc5\xb3 chorais._NEWLINE_Nuo 1958 m. K. Kavaliauskas d\xc4\x97st\xc4\x97 matematik\xc4\x85 vienoje i\xc5\xa1 Sidn\xc4\x97jaus gimnazij\xc5\xb3, su P. G. Riley pareng\xc4\x97 matematikos vadov\xc4\x97l\xc4\xaf V klasei (1966 m.)._NEWLINE_Nuo 1960 m. buvo Australijos kra\xc5\xa1to LB Kult\xc5\xabros tarybos narys, o 1964\xe2\x80\x931966 m. pirmininkas. Prisid\xc4\x97jo prie 1960 m. Sidn\xc4\x97juje \xc4\xafvykusios Australijos lietuvi\xc5\xb3 1-osios dain\xc5\xb3 \xc5\xa1vent\xc4\x97s rengimo, muzikos plok\xc5\xa1teli\xc5\xb3 leidybos.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'